दादा गुलाम भारत के सबसे बड़े धागा व्यापारी थे, फिर पाकिस्तान चले गए
Titanic (Titan) Submarine Accident; Who Is Shahzada Dawood. अटलांटिक महासागर में टाइटैनिक का मलबा देखने गए पांच लोगों की मौत हो चुकी है। टाइटन पनडुब्बी में सवार पांच लोगों में अरबपति पिता-पुत्र भी शामिल थे।
अटलांटिक महासागर में टाइटैनिक का मलबा देखने गए पांच लोगों की मौत हो चुकी है। टाइटन पनडुब्बी में सवार पांच लोगों में अरबपति पिता-पुत्र भी शामिल थे। ब्रिटेन में लंबे समय से बिजनेस कर रहे शहजादा दाऊद और उनके बेटे सुलेमान दाऊद के पूर्वज मूल रूप से भारत के रहने वाले थे। शहजादा दाऊद के दादा जी गुजरात के सौराष्ट्र से पाकिस्तान गए थे। आज शहजादा दाऊद की पूरी कहानी जानेंगे…
साल 1905 की बात है। व्यापार से लेकर प्रशासन तक पर अंग्रेजों का कब्जा था। गुजरात का सौराष्ट्र इलाका अंग्रेजों के लिए बिजनेस हब था। यहां एक मेमन परिवार में अहमद दाऊद का जन्म हुआ, इन्हें बाद में सेठ अहमद कहा गया।
शुरुआती पढ़ाई के बाद सेठ अहमद 12 साल की उम्र में साउथ इंडिया के कर्नाटक (तब मैसूर) चले गए। वहां अपने नाना से व्यापार की बुनियादी चीजें सीख ही रहे थे कि पिता की मृत्यु हो गई। अहमद का जीवन यहां से पलट गया।
मुश्किल से 15 साल की अवस्था पार करते-करते सेठ अहमद घर छोड़ कर मुंबई (तब बंबई) आ गए। अहमद ने बंबई के तांबा कांटा बाजार के हनुमान बिल्डिंग में एक दुकान खोली। दुकान थान के कपड़ों की थी।
कटरे के भीतर की छोटी सी दुकान के बाहर चबूतरा लगाकर अहमद दाऊद ने कपड़ा बेचना शुरू किया। लगभग चार साल उसी तरह बिजनेस चलाने के बाद दाऊद अहमद ने 1920 में यार्न (ऊन) की दुकान खोली। यहां तक उनके नाना ने मदद की, मगर इसके बाद उनका विवाह कर दिया।
मृतक शहजादा का परिवार दादा की दूसरी पत्नी से जुड़ा है
18-19 साल की उम्र में सेठ अहमद दाऊद का आयशा से निकाह हो गया, लेकिन दस साल में ही तीन बच्चों को छोड़कर पत्नी भी चल बसीं। इसके बाद सेठ अहमद दाऊद का दूसरा निकाह हुआ।
मरियम बाई से निकाह के बाद इन्हें दो बच्चे और हुए जो आगे चलकर अरबों के साम्राज्य का हिस्सा बने। मरियम के दो बच्चों में से एक थे हुसैन दाऊद। हुसैन दाऊद फिलहाल दाऊद फाउंडेशन के प्रमुख हैं। पनडुब्बी हादसे के शिकार हुए शहजादा दाऊद, हुसैन के बेटे थे।
जीवन के उतार-चढ़ाव के बीच सेठ अहमद दाऊद ने मसालों का व्यापार शुरू कर दिया, मगर कपास और रेशम का शुरुआती काम नहीं छोड़ा। वो नियम बना कर थोक में खरीदारी करते और खुदरा बिक्री पर जोर रखते। यही बिजनेस आइडिया काम आया और दस साल के भीतर उन्होंने कमाल कर दिया।
साल 1933 में गुलाम भारत में सेठ अहमद दाऊद, कपड़ा मिलों के सबसे बड़े धागा सप्लायर बन गए।
1940 आते-आते सेठ अहमद दाऊद ने अपने होम टाउन बंटवा, सौराष्ट्र में कपास ओटने की फैक्ट्री लगाई। मद्रास में एक तेल मिल और कलकत्ता में एक वेजिटेबल ऑयल (वनस्पति तेल) की फैक्ट्री खोली।
सेठ अहमद अंग्रेजों के भी करीब थे। प्रथम विश्व युद्ध के बाद सेठ अहमद ने सेना के वाहनों को डिस्पोज करने का डिपो खोला। इसके लिए तब सरकार से लाइसेंस की जरूरत पड़ती थी। उन्हें वो आसानी से मिल गया और आगे चलकर सेठ अहमद ने ऑटोमोबाइल सेक्टर में सर्विस और केयर कंपनी को खरीदा, जिसमें डिस्पोज वाहनों के कारोबार ने चार चांद लगा दिया।
देश के बंटवारे के दौरान भी कर रहे थे बिजनेस डील
आजादी से पहले तक सेठ अहमद दाऊद के पास 26 फैक्ट्री और ऑफिस थे। जब भारत का विभाजन हुआ तो वह जाने-माने उद्योगपति नागिनदास फूलचंद चिनाई के साथ एक बिजनेस डील साइन कर रहे थे। वह समझौते को अंतिम रूप देने वाले थे, मगर देश की हालत के चलते मीटिंग टलती गई।
इस बीच देश का बंटवारा हुआ और दाऊद भारत छोड़ कर अपने पूरे परिवार के साथ पाकिस्तान चले गए। विभाजन के समय उन्होंने पाकिस्तान का समर्थन किया और बंटवा और काठियावाड़ से बंबई के रास्ते पाकिस्तान जाने में लोगों की मदद भी की।
अयूब खान को व्यापार और उद्योग में राय देते थे सेठ अहमद 
देश के बंटवारे के बाद पाकिस्तान आए सेठ अहमद दाऊद और उनके भाइयों को वहां की सरकार ने हाथों-हाथ लिया। यहां उनके साथ उनके तीनों भाई सुलेमान, सिद्दीकी और सत्तार ने मिलकर बिजनेस शुरू किया।
कराची में पुराना बिजनेस पहले से ही फल-फूल रहा था जो इंग्लैंड के मैनचेस्टर तक फैला था। उन्होंने कराची में दाऊद कॉर्पोरेशन लिमिटेड स्थापित किया और धागे का अपना पुराना कारोबार शुरू किया। इसी दौरान विकास की गति पकड़ रहे पाकिस्तान को भी उन्होंने खूब सहयोग दिया।
वो उदार बिजनेसमैन के रूप में जाने गए और उन्हें शुरुआत में पाकिस्तान में बनी सैन्य सरकारों का भी समर्थन मिला। 1950 से 1960 के दशक के बीच उन्हें सरकार और शासन का भरपूर सहयोग मिला। सेठ अहमद ने अपने बच्चों और भाइयों के साथ मिलकर पाकिस्तान में घरेलू सामान से लेकर तेल, रसद, जूट, मोटरबाइक, घरेलू उपकरण, इलेक्ट्रॉनिक्स और खाद्य (उर्वरक) उद्योग का बिजनेस शुरू किया।
कहा जाता है कि पाकिस्तान के पूर्व राष्ट्रपति फील्ड मार्शल अयूब खान अक्सर व्यापार और उद्योग मामलों पर दाऊद से सलाह लेते थे।
साल 1962 में सेठ अहमद दाऊद ने पाकिस्तान में नेशनल इन्वेस्टमेंट ट्रस्ट की स्थापना की और चेयरमैन बने। इसी साल उन्हें पाकिस्तान के पहले फाइनेंस डेवलपमेंट संस्था पाकिस्तान इंडस्ट्रियल क्रेडिट एंड इन्वेस्टमेंट कॉर्पोरेशन (PICIC) का वाइस चेयरमैन भी बनाया गया। यह संस्था कंपनियों को लोन देने से लेकर इन्वेस्टमेंट आदि में कई जरूरी हिस्सों में हस्तक्षेप रखती थी।
रिपोर्ट्स बताती हैं कि अयूब खान से करीबी और सरकार के समर्थन ने उनके बिजनेस को लगातार बढ़ाया।
1968 में दाऊद ने अमेरिकी कंपनी हरक्यूलिस इंक के साथ बिजनेस शुरू किया। साल भर बाद ही सेठ अहमद ने दाऊद पेट्रोलियम लिमिटेड नाम से तेल टर्मिनल बनवाया। बांग्लादेश (तब पूर्वी पाकिस्तान) में दाऊद ने जूट मिलें और दाऊद हरक्यूलिस केमिकल फर्टिलाइजर फैक्ट्री खोलीं। 1970 आते-आते वो यामाहा बाइक को असेंबल करने का काम भी ले आए। सेठ अहमद दाऊद ने साल 1970 तक करीब 35,000 लोगों को प्रत्यक्ष रोजगार दिए, मगर फिर 1971 में पाकिस्तान का बंटवारा हो गया।
बांग्लादेश बना तो 60% बिजनेस ही चला गया
बांग्लादेश बनते ही वहां पश्चिमी पाकिस्तान की संपत्तियों पर कब्जा करके उन्हें राष्ट्रीय संपदा घोषित कर दिया गया। इसमें पेपर मिल, जूट मिल समेत दाऊद शिपिंग कंपनी लिमिटेड आदि सेठ अहमद के हाथ से चला गया। उनके कुल बिजनेस का 60% एक बार में हाथ से चला गया।
साल भर के भीतर पाकिस्तान के राजनीतिक हालात ऐसे बदले कि उन्हें बाकी के बिजनेसमैन के साथ नजरबंद होना पड़ा। 1972 में उन पर मार्शल लॉ लगा और नेशनलाइजेशन की चपेट में उनकी कई कंपनियां आ गईं। सेठ अहमद का तेल का कारोबार 1974 आते-आते पाकिस्तान स्टेट ऑयल (PSO) का आधिकारिक हिस्सा बन गया।
1975 में सरकारी राष्ट्रीयकरण की नीति से निराश होकर सेठ अहमद दाऊद पत्नी और बच्चों के साथ अमेरिका चले गए। उन्हें तेल के कारोबार की समझ थी तो वहां ऑयल एक्सप्लोरेशन कंपनी बनाई और टेक्सास में तेल का कुआं खोजा। फिर साल 1990 में पाकिस्तान आए।
साल 1990 में दाऊद अमेरिकी कंपनी हरक्यूलिस में पूरी हिस्सेदारी हासिल करने के साथ-साथ अपने बेटे हुसैन दाऊद को इसके लिए तैयार करते रहे। साल 1981 में ही वो दाऊद हरक्यूलिस केमिकल्स लिमिटेड के CEO बन गए। शहजादा दाऊद के पिता हुसैन दाऊद लगातार काम के प्रति गंभीर रहे। शहजादा दाऊद जिल एंग्रो कॉर्पोरेशन के वाइस चेयरमैन थे, उनके पिता हुसैन दाऊद इसके चेयरमैन थे।
शहजादा पाकिस्तान की सबसे बड़ी खाद बनाने वाली कंपनियों में से एक एंग्रो कॉर्पोरेशन के उपाध्यक्ष थे। एंग्रो कॉर्पोरेशन की वेबसाइट पर दिए गए आंकड़े बताते हैं कि शहजादा दाऊद तकरीबन 750 अरब रुपए की संपत्ति की मालिक थे।